**ELŐTERJESZTÉS**

**Körmend város Önkormányzata Képviselő-testülete 2014. augusztus 28-i ülésére**

**Tárgy:** Batthyany –kastély vagyonvédelme, biztonságtechnikai rendszer kiépítése

Tisztelt Képviselő-testület!

A körmendi Batthyany kastély épületeinek nagy része az Önkormányzat vagyonkezelésébe került. Az ingatlanok birtokbavételére még nem került sor, mivel a kastély vagyonvédelme tekintetében a Képviselő-testületnek döntést kell hoznia.

Az Önkormányzat az épületekre vagyonbiztosítási szerződést készített elő, így biztosítási szempontból a védelem megoldott, mint ahogy az szerződéses előírás is volt egyben.

Jelenleg egy nem helyi illetőségű security cég látja el a biztonsági őrzés-védelmet, illetve tudtunkkal ugyanezen cég segít be a fűnyírási, óraleolvasási, karbantartási munkákba is. Átgondolva a jelentkező feladatokat és azok nagyságát, a következő megoldásra teszünk javaslatot:

Az Önkormányzat az épületet bekameráztatja, mely kamerák közvetlenül a Rendőrségre lennének bekötve. A rendőrkapitánnyal való egyeztetés alapján ez a leginkább járható út esetünkben, ilyen nagy objektumoknál ez az ajánlott biztonságtechnikai követelmény. A Városgondnokságnál pedig egy fő közalkalmazott a Kastélyban kapna munkát, és ennek keretében ellátná a jelentkező feladatokat (fűnyírás, óraleolvasás, épület gyakori bejárása, műszaki állagának védelme, nyomon követése), egyúttal a Múzeumnál jelentkező feladatok ellátásába is besegíthetne igény esetén.

A kamerarendszer telepítésére árajánlatot kértünk be. 10 db kamera kiépítésével kell számolni az elvégzett szakmai felmérés alapján. A kamerarendszer használatáért az Önkormányzat havidíjat fizetne 375.411 Ft + ÁFA Ft. összegben 2 éven keresztül, és 2 év után dönthet a rendszer maradványértéken történő megvételéről is. Ez a konstrukció terheli meg legkevésbé a költségvetést.

Kérem a tisztelt Képviselő-testületet, hogy döntsön a határozati javaslat felől.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy a Batthyany-kastély 1, 2/2, 2/3 és 3 hrsz-ú ingatlanrészei vagyonkezelőjeként a Kastély biztonsági védelmére a Rendőrségre bekötendő kamerarendszert telepít ki, és ennek költségére 1.430.316 Ft. összeg erejéig fedezetet biztosít a 2014. évi költségvetésében, illetve ugyanezen havidíjjal a költséget 2015. évi költségvetésébe is betervezi.

Körmend, 2014. augusztus 18.

Felelős: jegyző megrendelésért

Határidő: azonnal

**Bebes István**

**polgármester**